שירי מימון

שירי מימון (נולדה ב-17 במאי 1981) היא זמרת, שחקנית, ומנחת טלוויזיה ישראלית; יצגה את ישראל באירוויזיון 2005 עם שירה "השקט שנשאר", שהגיע למקום הרביעי בתחרות. התפרסמה לראשונה בעקבות השתתפותה בעונה הראשונה של "כוכב נולד" והגעתה למקום השני בגמר. מימון נולדה וגדלה בקריית חיים, לנתן ומזל מימון, כשלישית מתוך ארבעה ילדים. ההופעה הראשונה של מימון הייתה על במת הפסטיגל ב-1991, כשהייתה בת 10. לאחר הפסטיגל, השתתפה בלהקת הילדים "התהילה" והייתה חברה בלהקת הנוער הלאומי, אולם במקביל, הייתה חניכה בקן הנוער העובד והלומד בשכונה. את שנות התיכון עשתה בתיכון קריית חיים. בשירותה בצה"ל הייתה מימון חלק מלהקת חיל האוויר, שם פגשה את המנחה העתידי של "כוכב נולד", צביקה הדר, ששימש כבמאי הופעות הלהקה. לאחר שירותה הצבאי עברה לאילת, שם גרה ועבדה שנה וחצי כברמנית וזמרת במועדון "אקסייט". טרם השתתפותה ב"כוכב נולד" נרשמה לבית הספר הגבוה לאומנויות הבמה בית צבי, אך ביטלה הרשמתה כשנודע לה על קבלתה לתוכנית. מימון התפרסמה לראשונה כאשר הגיעה לנבחרת תוכנית המציאות כוכב נולד בעונתה הראשונה בשנת 2003. במהלך התוכנית שרה את השירים "עטוף ברחמים" של ריטה ובשלב חצי הגמר את "כשאת עצובה" של עמיר בניון. מימון העפילה לגמר התוכנית, בו התחרתה מול נינט טייב ושי גבסו. בגמר הפסידה לנינט טייב, והגיעה למקום השני עם הביצוע לשיר של דנה אינטרנשיונל "דון קיחוטה" שכתב והלחין נינו אורסיאנו. הסכסוך עם נינט טייב העיב על הקריירה של מימון והיא נשאלה עליו תדירות בתקשורת. לדוגמה, נמרוד דביר שאל את שירי מימון על נינט בכתבה ב"פנאי פלוס" עם המשפט: "במקומך הייתי שונא אותה. כל הזמן היא מרחפת סביבך". ב-2004 הוציאה מימון את הסינגל הראשון שלה, "עד שתבין אותי". בחנוכה באותה השנה שיחקה במחזמר הילדים "מאמא מיה" בתפקיד הראשי. באותה שנה, ביצעה את השיר "כמה כח יש ללב שבור", יחד עם רן דנקר, כחלק מפסקול הסרט "אל-סיד". בשנת 2005 התחרתה בתחרות הקדם-אירוויזיון עם שירה "השקט שנשאר", וזכתה במקום הראשון. לאחר הקדם הוציאה את קליפ הבכורה שלה לשיר זה (שהיה בהשראת הסרט "שומר הראש" בכיכובה של ויטני יוסטון). מימון ייצגה עם "השקט שנשאר" את ישראל באירוויזיון 2005 שנערך ב-21 במאי 2005 בקייב שבאוקראינה, והגיעה למקום הרביעי (זהו הדירוג הגבוה ביותר שהגיעה אליו מדינת ישראל בתחרות בשנים 1999–2017). בעקבות ההצלחת השיר נבחרה מימון לייצג את ישראל בפרויקט המוזיקה של חברת EMI שנקרא Global One. סינגל הבכורה מאלבום זה נקרא "תמשיך ללכת", בו התארח הראפר אורטגה. ביולי 2005 הוציאה מימון סינגל שלישי, "אהבה קטנה", וגם לשיר זה צולם קליפ והשיר היה לאחד השירים הבולטים באותה שנה. בתחילת חודש ספטמבר 2005 יצא אלבום הבכורה של מימון, "שירי מימון", האלבום זכה להצלחה מסחרית רבה ובחודש פברואר 2006 קיבלה מימון אלבום זהב, על מכירת 20,000 עותקים מאלבומה. ההענקה נערכה במועדון "זאפה", בהופעת הבכורה שלה, שפתחה את סיבוב ההופעות שלה ברחבי הארץ. חודש לאחר יציאת האלבום, באוקטובר 2005, הוציאה את הסינגל הרביעי, "כמה פעמים". בינואר 2006 הוציאה את הסינגל החמישי והאחרון מאלבום הבכורה, "לאן שלא תלכי". מימון זכתה בתואר "אשת השנה במוזיקה" בטקס אנשי השנה 2005, ובתואר "זמרת השנה" במצעד הפזמונים העברי השנתי של רשת ג'. השיר "השקט שנשאר" נבחר כשיר השנה. בחנוכה 2005 השתתפה מימון בפסטיגל "גיבורי על", בו ביצעה את שיר הנושא בחלקו הראשון ובחלק האמנותי שרה שלושה משיריה באלבום: "אהבה קטנה", "השקט שנשאר" ו"לאן שלא תלכי". ב-10 בדצמבר 2007 הוציאה מימון את הסינגל הראשון מתוך אלבומה השני, "יותר טוב לסלוח", לו צולם גם קליפ. האלבום השני, "רגע לפני ש..." יצא ב-10 בינואר 2008. ב-4 בפברואר 2008 יצא הסינגל השני מתוך האלבום, "כשהלכת". ב-26 במרץ יצא הסינגל "תאהבי קצת את עצמך", וב-24 ביוני יצא הסינגל "ורציתי שתדעי", לו צולם גם קליפ שעורר ביקורות רבות עקב נשיקה בין מימון לבין בת אחרת. בחודש ספטמבר 2008 זכתה מימון בתואר זמרת השנה מטעם ערוץ הילדים, בטקס נבחרי הילדים, ומטעם ראש 1. בין החודשים דצמבר 2008 לינואר 2009 השתתפה מימון בפסטיגל, בו היא שרה את שיר הנושא, "תפוס ת'פסטיגל", שיר בחלקו הראשון של המופע, "אשיר לך" שאיתו זכתה במקום השני, ואת "חלק ממך" בחלקו השני של המופע. בחודש אוגוסט 2009 שיתפה מימון פעולה עם הדי-ג'יי סקאזי, והוציאה יחד איתו סינגל בשם "אני ארדוף אותך". בינואר 2008, במקביל לאלבום השני של מימון, הוקלט "אלבום בינלאומי" בשם "Standing on My Own". הוא הושק במקביל להפצת האלבום הישראלי, אולם לבסוף, לא יצא לחנויות, לא בישראל ולא מחוצה לה, ונגנז. מימון הייתה מועמדת לתואר "Europe's Favorite Act"(אנ') של טקס EMA האירופאי של ערוץ MTV בנובמבר 2008. זוהי הפעם הראשונה בה אמן ישראלי התמודד והשתתף בטקס זה. ב-4 בנובמבר יצא לתחנות הרדיו השיר אותו שרה מימון בטקס, שיר חדש שהוקלט במיוחד למאורע, שנקרא "חלק ממך". לשיר גם הופקה גרסה אנגלית שאותה ביצעה מימון בטקס - "Now That You're Gone". בקטגוריה זו בטקס הגיעה מימון אל המקום השלישי מתוך חמשת המתמודדים הסופיים (ואף עקפה את זוכה האירווזיון לאותה שנה, דימה בילאן). בנוסף ב-2007, מימון ניצחה בתואר "Best Israeli Act"(אנ') של טקס EMA האירופאי של ערוץ MTV בנובמבר 2008, כשזו השנה הראשונה בה הקטגוריה הייחודית זו לאמן/אמנית ישראלי/ת נפתחה בטקס האירופאי. בחודש דצמבר 2009, הודיעה מימון על שיתוף פעולה עם הזמר שמעון בוסקילה, והעלתה איתו מופע משותף שהכיל הן שירים שלה והן של בוסקילה. לכבוד המופע נכתב שיר חדש בשם "גשם שיבוא". השיר יצא כסינגל ונכלל במופע המשותף. המופע רץ ברחבי המדינה מחודש מרץ 2010, מעל ל-300 פעמים. סינגל נוסף מהמופע שיצא בחודש אוגוסט הוא גרסתם של מימון ובוסקילה לשיר "שיר תקווה". לרגל 90 שנים להקמתה של קרן היסוד לקח הארגון את מימון כפרזנטורית במסע פרסום ברחבי דרום אמריקה, ובכך מימון הופיעה בשנת 2010 ברחבי דרום-אמריקה עם שיריה, שירים נוספים בעברית (כדוגמת "ירושלים של זהב" ו"התקווה") וקאברים לשירים בספרדית (בהם שירים של מרסדס סוסה), בארגנטינה (ב"גראן רקס" כדוגמה), בברזיל, אורוגוואי ועוד. ב-31 במרץ 2011 הוציאה מימון אלבום הופעה חיה במסגרת המופע עם שמעון בוסקילה, מתוך הופעה שהוקלטה בדצמבר ברדינג 3. לרגל צאת האלבום, יצא סינגל נוסף מהמופע, "עד סוף העולם". ב-2 ביוני, 10 בספטמבר 2011 וב-16 ביוני 2012 הופיעו השניים בתיאטרון קיסריה, מול 3,500 צופים. ב-1 באוגוסט הוציא הצמד סינגל נוסף, שיר חדש, "ימים מאושרים". בספטמבר זכה האלבום המשותף למעמד אלבום זהב, לאחר שנמכר במעל 30,000 עותקים. הצמד זכה גם בתואר "הרכב השנה" לשנת תשע"א ברוב תחנות הרדיו בארץ, ביניהן גם גלגלצ ורשת ג'. ב-15 במאי 2012, יצא סינגל חמישי ואחרון מהמופע, "כמה אהבה" לרגל סיום ההופעות המשותפות, שלווה בקליפ מסע. בתאריך 27 בינואר 2013 זכה האלבום למעמד אלבום פלטינה. במקביל השתתפה מימון באלבומו של מתי כספי "נפש תאומה", וחידשה יחד איתו את הדואט "סמבה לשניים". ב-30 באוגוסט 2012 יצא אלבום הסולו השלישי של מימון, "שלג בשרב". קדמו לו הסינגלים "שלג בשרב" שיצא ב-6 ביוני ו"מחכה שתשוב" שיצא ב-24 ביולי. לאחר צאת האלבום, יצא הסינגל השלישי, "בסוף יום" ב-9 בספטמבר. הסינגל הרביעי, "לאישה שהייתה", יצא ב-11 בנובמבר והסינגל החמישי והאחרון, "כמה את יפה", יצא ב-5 בפברואר 2013. באותה שנה מימון השתתפה בפעם השלישית בפסטיגל ובו ביצעה את שיר הנושא והתחרתה בתחרות השירים עם השיר "שרה מהלב". ב-12 ביוני 2013, יצא סינגל נוסף למופע המשותף של שירי מימון ושמעון בוסקילה (השישי במספר), "תמיד איתי". הסינגל יצא לקדם מסע הופעות נוסף של הצמד. כעבור שבועיים מצאתו, הגיע למקום השלישי במצעד של רשת ג' והוביל את מצעד ההשמעות השבועי. בינואר 2014, התארחה מימון בשיר "לראות הפוך", באלבום "לב חופשי" של הזמר מוקי. במרץ 2014 החלה מימון בסיבוב הופעות חדש, עליו זכתה למחמאות ותשבחות רבות מצד המבקרים. בסוף אותה שנה, אף זכתה בתואר "המופע הישראלי של השנה", מטעם עכבר העיר. ב-21 באוגוסט 2014 הוציאה מימון סינגל חדש, "מי שפוי מי משוגע", וב-16 בספטמבר יצא הקליפ לשיר. ב-25 בינואר 2015 הוציאה מימון את הסינגל "זכוכיות". השיר היה לשיר העשירי המושמע ביותר באותה שנה, וכן הגיע למקום העשירי במצעד השנתי של רשת ג' ולמקום ה-28 במצעד השנתי של גלגלצ. ב-23 ביולי הוציאה את הסינגל "אוויר". ב-26 בינואר 2016 הוציאה מימון סינגל קאבר ל-"Chandelier" של הזמרת סיה, לאחר שנבחר על ידי מעריציה של מימון ברשתות החברתיות. הסינגל הוקלט בהופעה חיה וזכה לביקורות חיוביות ואוהדות ממבקרי מוזיקה ומהקהל. בדצמבר 2016 נבחרה להוביל את קמפיין "רוצה. שווה. יכולה" של ערוץ הילדים לשוויון זכויות ולהעצמה נשית בקרב ילדים וילדות, ובמסגרתו ביצעה את שיר הקמפיין "תאמיני לי". ב-6 בספטמבר 2017 הוציאה מימון את הסינגל "יש לי הכול", וב-23 באוקטובר יצא הווידאו קליפ לשיר. ב-2 בדצמבר, הופיעה מימון עם הדיג'יי והיוצר קייגו בהופעתו בישראל, וביצעה את "It Ain't Me". ב-11 בינואר 2018 הוציאה מימון את הסינגל "אחותי". לסינגל לווה קליפ, בו היא מופיעה עם אחותה הגדולה. בקליפ משתתפות אחיות נוספות, אשר נבחרו על ידי מימון עצמה, לאחר שביקשה מעוקביה ברשתות החברתיות לשלוח אליה סיפורים וחוויות בין אחיות. ב-22 במאי 2018 הוציאה מימון את הסינגל "ככה פשוט". ב-13 באוגוסט 2018 הוציאה את הסינגל "אהבה מקוללת". בסמוך לכך, כתבה והלחינה עם אבי אוחיון את השיר "כבר סלחתי", שנכלל באלבומה ה-3 של נסרין קדרי, לומדת ללכת. ב-12 במרץ 2019, הוציאה מימון את הסינגל "נשימה". ב-22 ביולי 2019, הוציאה מימון את השיר "האם זה להתראות", מתוך "לנצח נשאר" - ערב לזכרו של אמיר פרישר גוטמן, שנערך ביום השנה השני לפטירתו. ב-7 באוקטובר 2019, הוציאה מימון גרסת כיסוי לשיר "לשוב הביתה" של ישי ריבו, כפסקול הסרט "מחילה", שבו גם השתתפה. ב-1 בינואר 2020, הוציאה מימון את הסינגל "ויטני", ולווה בקליפ שצולם בשני טייקים בלבד. ב-16 במרץ 2020, השתתפה בשיר "הכוכבים בוכים בלילה" ביחד עם הזמר דודו אהרון במסגרת הפרויקט המוזיקלי של צמד המפיקים והיוצרים דולי ופן. ב-10 ביוני 2020, הוציאה מימון את אלבומה השישי, "נשימה", כשמונה שנים לאחר אלבומה הקודם, אותו הקדישה לגיטריסט שלה יונתן פריג' שנפטר שבוע קודם ליציאת האלבום. יחד עם האלבום, יצא הסינגל "עד שתגדל". בנובמבר 2020 הוציאה דואט באנגלית עם רד בנד, בשם "Let Me Down". בשנת 2021 הוציאה את "טיפה". ב-25 באוקטובר 2021 הוציאה יחד עם אקו ואניה בוקשטיין את השיר "בנות" שכתבו השלוש, והלחינו מימון ובוקשטיין יחד עם המפיק המוזיקלי ג'ורדי. בפברואר 2022 הוציאה את השיר "גן עדן". ביולי 2022 הוציאה את השיר "בא מזמן לזמן". בפברואר 2023, בסמוך ללידת ביתה אמה, הוציאה את השיר "אמא". באפריל אותה השנה, הופיעה בטקס הדלקת המשואות. באוגוסט 2023 הוציאה את השיר "רגל על רגל", אותו כתבה והלחינה יחד עם אור מילשטוק ועמרי קסטן. השיר הגיע למקום החמישי במצעד השבועי של מדיה פורסט. ב-10 בספטמבר הוציאה את השיר "שקוף" יחד עם אבי אבורומי, שהגיע למקום השמיני במצעד השבועי של מדיה פורסט. בשנת 2023, במהלך מלחמת "חרבות ברזל", הקליטה מימון יחד עם תמיר גרינברג גרסת כיסוי לשיר, "Coming Home", משנת 2010, שבוצע על ידי ההרכב דידי – דירטי מאני והזמרת סקיילר גריי. הקליפ המלווה את השיר צולם, לצד בני משפחות החטופים, במיצג 'אורות של תקווה', הממוקם ברחבת היכל הפיס ארנה ירושלים. ב-15 בינואר 2024, מימון הוציאה שיר בשם "שמור עליי", המוקדש לחטופים שנלקחו לרצועת עזה על ידי מחבלי חמאס במהלך מתקפת הפתע על ישראל (2023). השיר שוחרר בתגובה ל-100 הימים לציון החטיפה. מימון כתבה והלחינה את השיר עם אור מילסטוק, כשהעטיפה כוללת ציור של הקומיקאי ציון ברוך. ב-9 במאי של אותה השנה יצא לאור אלבום האוסף "ישראל בידור – שרים למדינה", שם ביצעה מימון את השיר "היא בדיוק כמוני" לצד נועה קירל. ב-8 בספטמבר הוציאה את אלבומה השביעי, "שקופה". ב-2004 השתתפה מימון במחזמר "מאמה מיה", והצטרפה לצוות המנחים של תוכנית הנוער היומית "אקזיט" של ערוץ 10, לצד עפר שכטר, מלי לוי, יעל גולדמן ואסי עזר. במרץ 2006 החלו שידורי הטלנובלה "ילדות רעות" בערוץ המוזיקה 24, בה גילמה מימון את דמותה של מאיה גולד, זמרת מוכשרת בחברת התקליטים "מונוקול", המנסה לשמור על מעמדה ועל זוגיותה המסובכת תוך ניסיון לטפל באחיה שמכור לסמים. בנוסף שיחקה בסרט "NO אקזיט" ביחד עם מנחי התוכנית "אקזיט" בקיץ 2006. במאי 2006 עלה בתיאטרון הבימה מחזמר המבוסס על הסרט "הלהקה" בהשתתפותה של מימון. במחזמר גילמה את דמותה של נעה, אותה גילמה בסרט דפנה ארמוני. המחזמר זכה לתשבחות רבות, ולמעלה ממאה אלף צופים צפו בו. המחזמר ירד מהבמה בחודש נובמבר 2007 לאחר כ-200 הצגות. ב-8 במרץ 2011 הנחתה מימון את הקדם-אירוויזיון, לצד אקי אבני. מימון השתתפה ארבע פעמים בפסטיגל - פעם אחת כאחת מילדי הפסטיגל בשנת 1991 ושלוש פעמים בתור חלק מהקאסט הראשי: ככוכבת אורחת בשנת 2005 ופעמיים כדמות ראשית - ב-2008 (בו זכה השיר אותה ביצעה, "אשיר לך" במקום השני בתחרות) וב-2012. בשלוש הפעמים מימון ביצעה את שיר הנושא של הפסטיגל בפתיחת המופע, ואת שיריה בחלקו השני. בשנת 2020 השתתפה מימון בפסטיגל בפעם החמישית שלה (ארבע פעמים בתור משתתפת ראשית ופעם אחת כילדת פסטיגל). במאי 2013 החלה לשמש כשופטת בתוכנית "אקס פקטור ישראל" המשודרת בערוץ 2, והייתה המנטורית של נבחרת הבוגרים בעונה הראשונה, והמתמודדת מקבוצתה רוז פוסטאנס זכתה במקום הראשון בתחרות. בדצמבר 2013 השתתפה במחזמר לחג החנוכה "אלאדין ויסמין", יחד עם הראל סקעת ואלי יצפאן, ובו גילמה את יסמין. ב-2015 השתתפה בעונה השנייה של "אקס פקטור ישראל", והייתה המנטורית של נבחרת הבנות, והמתמודדת מקבוצתה אנה טימופיי הגיעה למקום השלישי בתחרות. בספטמבר 2015, החלה מימון לגלם את אווה פרון בהצגה "אוויטה" של תיאטרון "הבימה", לצד אקי אבני ורן דנקר. בסוף אותה שנה זכתה ההצגה בתואר "הצגת השנה" מטעם עכבר העיר. באוקטובר 2016 קיבלה מימון את פרס שחקנית השנה ע"ש אלה דן, בטקס השנתי של תיאטרון "הבימה", על משחקה בהצגה "אוויטה". מימון השתתפה בהצגה כ-200 פעמים, עד שירדה במרץ 2017. בין החודשים אוקטובר 2017 לפברואר 2018 השתתפה מימון בעונה השלישית של "אקס פקטור ישראל", בתור המנטורית של נבחרת הבנות. מימון לוהקה לתפקיד הראשי במחזמר "שיקגו" בברודוויי, ומילאה אותו במשך שבועיים מה-21 בספטמבר 2018. המחזמר בכיכובה הוצג גם בישראל, מ-7 במרץ עד ל-11 במרץ 2019 בהיכל התרבות בתל אביב. ב-28 ביוני 2018 פורסם שמימון עזבה את תפקידה כשופטת בתוכנית "אקס פקטור ישראל" כדי לעבור לשפוט בתוכנית של הערוץ המתחרה, "הכוכב הבא לאירוויזיון", ומשתתפת מעונה 6 של התוכנית, משנת 2018. ב-2019 הופיעה בתפקיד ראשי בסרטם של גיא עמיר וחנן סביון "מחילה" וגם שרה את שיר הנושא של הסרט, "לשוב הביתה" (חידוש לשירו של ישי ריבו). ב-2021 השתתפה בסדרת הדרמה "השוטרים" שמבוססת על פרשת השוטרים הנוקמים, לצידם של צחי הלוי, שני כהן, אלי פיניש, דניאל גד ועוד. החל משנת 2022, מדובבת שירי את החסידה בפרסומות של קופת חולים לאומית שירותי בריאות. משנת 2023 החלה מימון להיות חלק מהפאנל בתוכנית המציאות "רואים את הקול" בקשת 12. בנוסף באותה שנה שיחקה בעונה השנייה של "מלכת היופי של ירושלים". נשואה ליוני רג'ואן, ולהם שני בנים ובת. הם מתגוררים בתל מונד. 2005: שירי מימון 2008: רגע לפני ש... 2008: Standing on My Own 2011: המופע המשותף 2012: שלג בשרב 2020: נשימה 2024: שקופה 2024: אלבום הופעה חיה 2024 (עם הפילהרמונית הישראלית) אשת השנה במוזיקה לשנת 2005 – טקס פרסי "אנשי השנה" של "שידורי קשת" (ערוץ 2) ועיתון מעריב זמרת השנה לשנת 2005 – מטעם רשת ג', רדיו לב המדינה, רדיו אמצע הדרך, רדיו חיפה, רדיו ירושלים, המגזין לנוער "ראש 1" ואתר האינטרנט "וואלה" זמרת השנה לשנת 2005 – טקס נבחרי הילדים מטעם ערוץ הילדים שיר השנה לשנת 2005 – "השקט שנשאר" מטעם רשת ג', רדיו אמצע הדרך, המגזין לנוער "ראש 1" ואתר האינטרנט ynet בשנת 2005 זכתה במקום 7 בחצי הגמר ובמקום 4 בגמר האירוויזיון, עם השיר " השקט שנשאר". שיר השנה לשנת 2005 – השיר "אהבה קטנה", מטעם רדיו לב המדינה זינוק השנה לשנת 2006 – טקס פרסי עמ"י זמרת השנה לשנת 2008 – טקס נבחרי הילדים מטעם ערוץ הילדים, המגזין לנוער "ראש 1" ותחנת הרדיו "ClickFM" מקום ראשון בקטגוריית "Israeli Act" לשנת 2008 – טקס פרסי "MTV Europe Music Award" מקום שלישי בקטגוריית "Favorite Act" לשנת 2008 – טקס פרסי "MTV Europe Music Award" זמרת השנה לשנת 2009 – טקס נבחרי הילדים מטעם ערוץ הילדים הרכב השנה לשנת 2011 – מטעם רשת ג' וגלגלצ (יחד עם שמעון בוסקילה) המופע הישראלי של השנה לשנת 2014 – מטעם עכבר העיר שחקנית השנה ע"ש אלה דן לשנת 2016 - מטעם תיאטרון "הבימה" (על תפקידה כאווה פרון בהצגה "אוויטה") אתר האינטרנט הרשמי של שירי מימון שירי מימון, ברשת החברתית פייסבוק שירי מימון, ברשת החברתית אינסטגרם שירי מימון, סרטונים בערוץ היוטיוב שירי מימון, במיזם "אישים" לתיעוד היצירה הישראלית שירי מימון, במסד הנתונים הקולנועיים IMDb (באנגלית) שירי מימון, באתר "אידיבי", מאגר הידע העברי לקולנוע ישראלי ועולמי שירי מימון, באתר שירונט שירי מימון, באתר MusicBrainz (באנגלית) שירי מימון, באתר Discogs (באנגלית) שירי מימון, באתר Tab4u שירי מימון, באתר סטריאו ומונו שירי מימון, דף שער בספרייה הלאומית שירי מימון, באתר MOOMA (בארכיון האינטרנט) שירי מימון, בארכיון הבימה שירי מימון, באתר "פזמונט" רפי ברבירו, שירי מימון מתחתנת, באתר ynet, 22 במאי 2011 שירי מימון: "קשה לי עם חשיפה", באתר ynet, 5 בפברואר 2013 שי פרץ, פיס אוף קייק: כמה קילוגרמים עלתה שירי מימון בהריון?, באתר Xnet‏, 7 בפברואר 2013 ערן סויסה, "היום יש לי ביטחון, ולא ביטחון חארטה", באתר ישראל היום, 25 באוקטובר 2013 יוסי בראומן, ‏השקט שנגמר, באתר "Time Out ישראל", 12 בדצמבר 2013 אסף נבו, ‏"ברור שארצה להרחיב את המשפחה", באתר ‏מאקו‏, 14 באוקטובר 2014 קרן נתנזון ויץ, סטופ לפופ: גלגל"צ לא עוברת אודישן אצל השופטת שירי מימון, באתר Xnet‏, 21 ביוני 2015 עידוא דגן, שירי מימון ורן דנקר מתכוננים למחזה של חייהם, באתר nrg‏, 3 באוגוסט 2015 אפרת וכטל, שירי מימון: "מרגישה שאני לא טובה מספיק", באתר ynet, 19 בספטמבר 2016 סמדר שיר, "תנו לבטן לגדול בשקט", באתר "ידיעות אחרונות", 1 בפברואר 2017 אדם סרור‏, שירי מימון על עולם הזוהר: "מרגישה שזה מזויף", באתר וואלה, 22 בפברואר 2017 טל לוין, עכבר העיר אונליין, שירי מימון: "הוכחתי את עצמי ועדיין יש לי חוסר ביטחון", באתר הארץ, 2 במרץ 2017 ניקי גולדשטיין,"קארפול קריוקי" עם שירי מימון, ראיון באתר יוטיוב, מאי 2017 רז שכניק, מנצחת, באתר "ידיעות אחרונות", 26 ביוני 2018 יוני הרש, שירי מימון: "ברודווי? חשבתי שצוחקים עלי", באתר ישראל היום, 7 בספטמבר 2018 דניאל זירי‏, שירי מימון הוצגה בברודווי: "לא חשבתי שזה אפשרי בכלל", באתר וואלה, 7 בספטמבר 2018 רן בוקר, שירי מימון: "נטע ברזילי היא חד פעמית", באתר ynet, 13 במרץ 2019 בר זגה, שירי מימון: "יש לי שני ילדים וחצי שנה לא הכנסתי שקל לבנק", במדור "פנאי פלוס" באתר ynet‏, 4 באוגוסט 2020 בן שלו, שירי מימון הפתיעה לטובה, ואז הגיע הבום, באתר הארץ, 20 באוגוסט 2021 דליה בן ארי, שירי מימון: "הייתי ממש באבל, במקום נמוך. היינו נפגשים ובוכים", באתר את, 31 במרץ 2022 טל מוסרי, "הבימה עד הבית" - שירי מימון, ראיון בערוץ "הבימה", באתר יוטיוב, 30 באוקטובר 2020 (בדקה 05:03) גיל משעלי ודבורי ויינר, ‏"בנוער העובד והלומד הבנתי מהם שוויון וסבלנות", באתר ‏מאקו‏, 4 בדצמבר 2014 מירית פנחס, התיכונים בקריות: תעודת זהות והתחדשות, באתר mynet‏ קריות, 30 באוגוסט 2015 הפואטיקה של הטבלואיד - כללי, נמרוד דביר שואל את שירי מימון על נינט, באתר הארץ מילים לשיר כמה כח יש ללב שבור - שירי מימון ורן דנקר, באתר שירונט שירי מימון מציגה: אהבת נשים, באתר ynet, 1 ביולי 2008 הצביעו שירי מימון, באתר וואלה, 15 באוקטובר 2008 אסף נבו, ‏מופע השנה, באתר ‏מאקו‏, 3 ביוני 2011 כוכבת פופ מנצחת, באתר ynet, 22 במרץ 2014 אסף נבו, ‏שלגיה בשרב: פצצת פופ מושלמת, באתר ‏מאקו‏, 22 במרץ 2014 צפו בשירי מימון: מי שפוי מי משוגע, באתר ynet, 16 בספטמבר 2014 "אחותי": שירי מימון ואחותה מככבות בקליפ חדש ומרגש על קשר בין אחיות, באתר וואלה, 11 בינואר 2018 מורידה את כל המסכות: כך עוד לא ראיתם את שירי מימון, באתר וואלה, 22 במאי 2018 נסרין קדרי הערוץ הרשמי (2018-09-04), נסרין קדרי - כבר סלחתי Nasrin Kadri, נבדק ב-2018-09-08 לינוי משעלי, ‏שבה הביתה: שירי מימון בביצוע מפתיע לישי ריבו. צפו, באתר "סרוגים", 26 בספטמבר 2019 כשדודו אהרון ושירי מימון חזו יחד עם דולי ופן את מצב החירום, באתר וואלה, 15 במרץ 2020 רן בוקר, שירי מימון: "אני רואה מועדונים פתוחים ואני בשוק", באתר ynet, 10 ביוני 2020 ולתפארת: טקס המשואות הממלכתי מהר הרצל, נבדק ב-2023-04-25 רן בוקר, שירי מימון: "רציתי להחליף שם משפחה, פחדתי שהוא יהרוס לי", באתר ynet, 28 ביולי 2023 המצעד השבועי של מדיה פורסט, באתר מדיה פורסט, ‏6-12 באוגוסט 2023 המצעד השבועי של מדיה פורסט, באתר web.archive.org, ‏2 באוקטובר 2023 יובל אראל‏, שירי מימון ותמיר גרינברג – coming home, בבלוג של יובל אראל, מגזין מוזיקה ותרבות, 1 בנובמבר 2023 Tamir Grinberg ✖️ Shiri Maimon - COMING HOME (For the Israelis kidnapped by Hamas), נבדק ב-2023-11-05 מאיה כהן, "פחד שנתקע בווריד": שירי מימון בשיר מצמרר למען החטופים, באתר ישראל היום, 15 בינואר 2024 ישראל בידור - שרים למדינה, באתר Spotify מנחי הקדם: שירי מימון ואקי אבני, באתר ‏מאקו‏, 21 בפברואר 2011 גילי איזיקוביץ, שירי מימון – השופטת הרביעית ב"אקס פקטור", באתר הארץ, 30 במאי 2013 רן בוקר, שירי מימון ב"שיקגו": כמו בהיכל התרבות - רק פי כמה יותר טובה, באתר ynet, 2 באוקטובר 2018 לא צריך לטוס עד ניו יורק: המחזמר "שיקגו" עם שירי מימון יגיע לישראל, באתר וואלה, 3 בספטמבר 2018 ליהי עטר בכר‏, שירי מימון עוזבת את האקס פקטור לטובת המתחרים, באתר וואלה, 28 ביוני 2018 לינוי משעלי, ‏שבה הביתה: שירי מימון בביצוע מפתיע לישי ריבו, באתר "סרוגים", 26 בספטמבר 2019 רן בוקר, מ"שעת נעילה" ועד "שנות הירח": זה מה שתראו החורף בטלוויזיה הישראלית, באתר ynet, 2 באוקטובר 2020 גיל משעלי, ‏עידו רוזנבלום, שירי מימון, אילנית לוי ואבי נוסבאום מצטרפים ל"רואים את הקול", באתר ‏מאקו‏, 28 בספטמבר 2022 יפעת הללי אברהם, ‏שירי מימון ילדה בן שני, באתר ‏מאקו‏, 29 ביוני 2017 יפעת הללי אברהם, ‏אחרי שני בנים: שירי מימון ילדה בת, באתר ‏מאקו‏, 29 בינואר 2023